b'\n_START_ARTICLE_\nGolfmaila\n_START_PARAGRAPH_\nGolfmaila on golfissa k\xc3\xa4ytett\xc3\xa4v\xc3\xa4 maila. Golfmailoja on erilaisia sen mukaan, kuinka korkean ja pitk\xc3\xa4n ly\xc3\xb6nnin pelaaja haluaa tehd\xc3\xa4.\n_START_SECTION_\nHistoriaa\n_START_PARAGRAPH_\nAikoinaan golfia pelattiin hikkoripuuvartisilla mailoilla, jotka olivat herkki\xc3\xa4 s\xc3\xa4rkym\xc3\xa4\xc3\xa4n ja niill\xc3\xa4 ly\xc3\xb6minen oli vaikeaa. 1890-luvulla alettiin testata metallivartisia mailoja ja 1912 ensimm\xc3\xa4iset metallivartiset mailat tulivat markkinoille._NEWLINE_2000-luvulle tultaessa vanhoista hikkorimailoista innostuneet suomalaiset golfaajat alkoivat pelata niill\xc3\xa4 j\xc3\xa4lleen. Hikkorimailoilla pelaamisen tekee nykyaikana hankalaksi se, ett\xc3\xa4 kenttien mitat ovat pidentyneet, sill\xc3\xa4 uuden teknologian ansiosta tavallisilla mailoilla voi ly\xc3\xb6d\xc3\xa4 yh\xc3\xa4 pidempi\xc3\xa4 ly\xc3\xb6ntej\xc3\xa4.\n_START_SECTION_\nPuumaila\n_START_PARAGRAPH_\nDraiveri (Driver) tai puu-1 on pisimpiin ly\xc3\xb6nteihin tarkoitettu puumaila. Draiveria k\xc3\xa4ytet\xc3\xa4\xc3\xa4n useimmiten pelk\xc3\xa4st\xc3\xa4\xc3\xa4n tiin p\xc3\xa4\xc3\xa4lt\xc3\xa4 aloitusly\xc3\xb6nti\xc3\xa4 suoritettaessa. Muut puumailat eli v\xc3\xa4yl\xc3\xa4puut on tarkoitettu asteittain lyhyempiin ly\xc3\xb6nteihin. Yleisimm\xc3\xa4t v\xc3\xa4yl\xc3\xa4puumailat ovat puu-3, puu-5 ja etenkin naisten ja senioreiden suosiossa oleva puu-7. My\xc3\xb6s puu-4 -mailoja on valmistettu runsaasti._NEWLINE_Osa draivereista on nyky\xc3\xa4\xc3\xa4n neli\xc3\xb6n muotoisia, jotta niiden hitausmomentti olisi mahdollisimman suuri. T\xc3\xa4m\xc3\xa4 mahdollistaa suoremmat ja pidemm\xc3\xa4t ly\xc3\xb6nnit, mik\xc3\xa4li pallo ei osu aivan keskelle mailaa. _NEWLINE_Puumailojen lapaa ei ole en\xc3\xa4\xc3\xa4 vuosiin valmistettu puusta. Nykyisten lapojen valmistusmateriaalina k\xc3\xa4ytet\xc3\xa4\xc3\xa4n p\xc3\xa4\xc3\xa4osin titaania tai ter\xc3\xa4st\xc3\xa4.\n_START_SECTION_\nHybridimaila\n_START_PARAGRAPH_\nHybridit ovat er\xc3\xa4\xc3\xa4nlaisia puu- ja rautamailan v\xc3\xa4limuotoja. Hybrideiss\xc3\xa4 yhdistyy puumailan lapa ja rautamailan varsi. Lapa n\xc3\xa4ytt\xc3\xa4\xc3\xa4 usein puumailan lavalta, mutta varret ovat yleens\xc3\xa4 puumailaa lyhyempi\xc3\xa4. Varsinkin pidempi\xc3\xa4 rautoja voidaan korvata hybrideill\xc3\xa4, joilla on periaatteessa helpompi ly\xc3\xb6d\xc3\xa4. Hybridej\xc3\xa4 on ollut pitk\xc3\xa4\xc3\xa4n, mutta vasta muutaman vuoden aikana niiden suosio on noussut, kun ammattilaispelaajat ovat alkaneet k\xc3\xa4ytt\xc3\xa4\xc3\xa4 niit\xc3\xa4. Hybridej\xc3\xa4 kutsutaan my\xc3\xb6s esimerkiksi nimell\xc3\xa4 utility wood._NEWLINE_Pitk\xc3\xa4n pelaajan kuuluisi ly\xc3\xb6d\xc3\xa4 hybrideill\xc3\xa4 kuten rautamailoilla, kun taas lyhyemmille pelaajille oikeaoppinen olisi puumailaly\xc3\xb6nti.\n_START_SECTION_\nRautamaila\n_START_PARAGRAPH_\nPerusraudat on numeroitu v\xc3\xa4lill\xc3\xa4 1\xe2\x80\x939. Normaalisti pelaajalla on b\xc3\xa4giss\xc3\xa4\xc3\xa4n raudat 3\xe2\x80\x939. Lis\xc3\xa4ksi on olemassa lyhyempi\xc3\xa4 rautamailoja, wedgej\xc3\xa4, joita k\xc3\xa4ytet\xc3\xa4\xc3\xa4n lyhyisiin ly\xc3\xb6nteihin. N\xc3\xa4it\xc3\xa4 ovat pitching wedge (PW), gap wedge (GW), sand wedge (SW) ja lob wedge (LW)._NEWLINE_Eripituiset ja erilaisilla lavan nostokulmilla varustetut mailat mahdollistavat eripituiset ly\xc3\xb6nnit aina pariin sataan metriin saakka, tietysti aina pelaajan taidoista riippuen. Nostokulmat vaihtelevat Rauta 1:n noin 15 asteesta rauta 9:n noin 44 asteen nostokulmaan. Wedgejen yleisesti k\xc3\xa4ytetyt nostokulmat ovat seuraavat: PW (48), GW (52), SW (56), LW (60). Valmistajasta riippuen mailoissa kuitenkin esiintyy muutaman asteen vaihteluita suuntaan tai toiseen. Mit\xc3\xa4 suurempi mailan nostokulma on, sit\xc3\xa4 korkeampia lentokaaria niill\xc3\xa4 ly\xc3\xb6d\xc3\xa4\xc3\xa4n. Siksi esim. lyhyit\xc3\xa4 rautoja ly\xc3\xb6dess\xc3\xa4 kannattaa ottaa tuulen suunta huomioon, sill\xc3\xa4 vastatuuleen tai my\xc3\xb6t\xc3\xa4tuuleen ly\xc3\xb6t\xc3\xa4ess\xc3\xa4 pituuskontrolli on vaikeampaa kuin tyyness\xc3\xa4 s\xc3\xa4\xc3\xa4ss\xc3\xa4.\n_START_SECTION_\nPutteri\n_START_PARAGRAPH_\nPutteri on viheri\xc3\xb6ll\xc3\xa4 ly\xc3\xb6mist\xc3\xa4 eli puttaamista varten. Puttereiden lapa ei ole t\xc3\xa4ysin suora tai nostokulmaton, vaan yleisimmin k\xc3\xa4ytetty nostokulma on 4\xc2\xb0, mutta tarjolla on my\xc3\xb6s malleja, joiden nostokulma on 2\xe2\x80\x934\xc2\xb0. Pallo on tarkoitus saada vierim\xc3\xa4\xc3\xa4n tasaisesti, joten nostokulmaan tarkoitus ei ole saada palloa korkealle ilmaan, vaan juuri sopivasti viheri\xc3\xb6n lyhyeksi leikatun ruohon p\xc3\xa4\xc3\xa4lle vierim\xc3\xa4\xc3\xa4n . Puttereita on monen mittaisilla varsilla, kunkin pelaajan mieltymysten mukaan. Normaalimittaisen putterin varsi on noin 33\xe2\x80\x9335 tuumaa ja napa- ja leukaputtereissa selv\xc3\xa4sti pidempi.'